Kotihoito-ohje potilaalle, jolla on Biobrane -tekoihoa.

|  |  |
| --- | --- |
| Laatija(t): | Mäntyvaara Päivi, Berg Leena |
| Vastuuhlö: | Berg Leena |
| Hyväksyjä: | Tervala Tomi |
| Kuvaus: | Haavalle laitetun Biobrane -tekoihon hoito-ohje |

Haava-alueenne suojaksi on leikkaussalissa laitettu Biobrane® -tekoihoa. Biobrane® on kiinnitetty iholle haavahakasilla, jotka poistetaan, kun Biobrane® on kiinnittynyt haavaan (4.-5. leikkauksen jälkeinen päivä).

Biobrane® suojataan mekaaniselta ärsytykseltä ja likaantumiselta ohuella

harsosidoksella tai hopeasidoksella lääkärin määräyksen mukaan.

Voitte käydä suihkussa haavahakasten poistamisen jälkeen. Kuivatkaa suihkun jälkeen haava-alue kevyesti taputtelemalla.

Haava-aluetta saa alkaa liikutella haavahakasten poistamisen jälkeen lääkärin tai fysioterapeutin antamien ohjeiden mukaan.

Ottakaa yhteys lääkäriin, jos haava-alueella on

* märkäistä eritystä
* lisääntyvää kipua, turvotusta ja punoitusta tai Teillä on kuumetta

Haava-alueen parantuessa Biobrane® alkaa vähitellen irrota haavan reunoista käsin. Yleensä tämä tapahtuu n. 2-3 viikon kuluttua leikkauksesta. Biobrane® näyttää tällöin kuivalta, vaalealta ja hieman ryppyiseltä. Saatatte tuntea iholla kutinaa. Kun Biobranen® reunat ovat irronneet, voitte leikata niitä pois. Irtoamassa olevaa Biobranea® voi poistaa vetämällä kevyesti yhdestä kulmasta. Öljypohjaisen voiteen käyttö tai sidoksen kasteleminen helpottavat keinoihon poistamista. Mikäli haava vuotaa verta Biobranea® poistettaessa tai tunnette voimakasta kipua, keskeyttäkää poistaminen ja odottakaa 1-2 päivää.

Parantunutta haava-aluetta tulee rasvaverkon irtoamisen jälkeen rasvata usein. Aluksi öljymäinen rasva (Ceridal®) on helpompi levittää ja se imeytyy paremmin ohuelle haava-alueelle. Ihon vahvistuessa voitte siirtyä käyttämään tavallista perusvoidetta.

Parantunut haava-alue on suojattava auringolta aurinkovoiteella, jossa suojakerroin on vähintään 20 tai mieluummin suojattava vaatteilla ensimmäisen ihosiirteen jälkeisen vuoden ajan. Näin vältytään ihosiirrealueen pigmenttimuutoksilta.